আগামী জাতীয় নির্বাচন সামনে রেখে সংগঠনে শৃঙ্খলা ফেরাতে কঠোর অবস্থান নিয়েছে ক্ষমতাসীন আওয়ামী লীগ। কেন্দ্রের নির্দেশনা সত্ত্বেও অভ্যন্তরীণ বিবাদ না মেটানোয় গতকাল চার জেলায় বিভিন্ন পর্যায়ের নেতাদের কারণ দর্শানো নোটিশ পাঠিয়েছে কেন্দ্রীয় আওয়ামী লীগ। নোটিশ পাঠানোর তালিকায় দলটির কেন্দ্রীয়, জেলা, উপজেলা কমিটির নেতা যেমন আছেন, তেমনি আছেন সংসদ সদস্য ও জেলা পরিষদের চেয়ারম্যানও। আওয়ামী লীগের একাধিক কেন্দ্রীয় নেতা নোটিশের বিষয়টি কালের কণ্ঠকে নিশ্চিত করেছেন। আগামী ১৫ দিনের মধ্যে নোটিশের জবাব দিতে বলা হয়েছে। আওয়ামী লীগের সূত্রগুলো জানিয়েছে, সারা দেশে সংগঠনে অভ্যন্তরীণ কোন্দল মেটাতে কারণ দর্শানোর নোটিশ পাঠানো অব্যাহত থাকবে।